b'\n_START_ARTICLE_\nPasaulio lietuvi\xc5\xb3 sporto \xc5\xbeaidyn\xc4\x97s\n_START_PARAGRAPH_\nPasaulio lietuvi\xc5\xb3 sporto \xc5\xbeaidyn\xc4\x97s\xc2\xa0\xe2\x80\x93 viso pasaulio lietuvi\xc5\xb3 sporto \xc5\xbeaidyn\xc4\x97s. Pirmosios \xc5\xbeaidyn\xc4\x97s surengtos 1978\xc2\xa0m. Lietuvos tautin\xc4\x97s olimpiados pavyzd\xc5\xbeiu Kanadoje. \xc5\xbdaidyn\xc4\x97se dalyvauja sportininkai m\xc4\x97g\xc4\x97jai._NEWLINE_Lietuvos komanda \xc5\xbeaidyn\xc4\x97se pirm\xc4\x85 kart\xc4\x85 debiutavo 1988\xc2\xa0m. Adelaid\xc4\x97je.\n_START_SECTION_\nIstorija\n_START_PARAGRAPH_\nPirmoji Lietuvos tautin\xc4\x97 olimpiada \xc4\xafvyko 1938 m. Kaune. Dalyvavo Latvijos, JAV, Did\xc5\xbeiosios Britanijos, Brazilijos, Lietuvos \xe2\x80\x93 i\xc5\xa1 viso 182 sportininkai. V\xc4\x97liau, Lietuvai esant TSRS sud\xc4\x97tyje, olimpiados nevyko._NEWLINE_\xc5\xa0iaur\xc4\x97s Amerikos lietuvi\xc5\xb3 fizinio aukl\xc4\x97jimo ir sporto s\xc4\x85jungos iniciatyva po 40 met\xc5\xb3 pertraukos buvo atkurtos senosios tradicijos ir 1978 m. bir\xc5\xbeelio 27\xe2\x80\x93liepos 3 d. Toronte (Kanada) buvo surengtos I pasaulio lietuvi\xc5\xb3 sporto \xc5\xbeaidyn\xc4\x97s, skirtos Lietuvos Nepriklausomyb\xc4\x97s 60-me\xc4\x8diui, kuriose dalyvavo 1101 sportininkas i\xc5\xa1 JAV, Kanados, Vakar\xc5\xb3 Vokietijos, JK, Australijos ir Argentinos. Lietuviai rungtyniavo 11 sporto \xc5\xa1ak\xc5\xb3._NEWLINE_II PLS\xc5\xbd vyko 1983 m. bir\xc5\xbeelio 25-liepos 4 d. \xc4\x8cikagoje (JAV). Tomis dienomis ten vyko Pasaulio lietuvi\xc5\xb3 bendruomen\xc4\x97s Seimo pos\xc4\x97d\xc5\xbeiai ir Pasaulio lietuvi\xc5\xb3 jaunimo kongresas, Dain\xc5\xb3 \xc5\xa1vent\xc4\x97. Trylikos sporto \xc5\xa1ak\xc5\xb3 var\xc5\xbeybose dalyvavo 1127 sportininkai i\xc5\xa1 JAV, Kanados, Australijos, Vakar\xc5\xb3 Vokietijos._NEWLINE_III PLS\xc5\xbd vyko 1988 m. gruod\xc5\xbeio 26-31 d. Adelaid\xc4\x97je (Australija). Tuo metu ten vyko XV Australijos lietuvi\xc5\xb3 dienos. Tre\xc4\x8diose PLS\xc5\xbd pirm\xc4\x85 kart\xc4\x85 dalyvavo ir atgimstan\xc4\x8dios Lietuvos sportininkai (krep\xc5\xa1inis, plaukimas, stalo tenisas, \xc5\xa1achmatai). Dalyvavo 487 sportininkai i\xc5\xa1 Australijos, JAV, Kanados ir Lietuvos._NEWLINE_IV PLS\xc5\xbd vyko 1991 m. liepos 27-rugpj\xc5\xab\xc4\x8dio 4 d. dvylikos Lietuvos Respublikos miest\xc5\xb3 ir miesteli\xc5\xb3 sporto baz\xc4\x97se (Vilniuje, Kaune, Klaip\xc4\x97doje, \xc5\xa0iauliuose, Panev\xc4\x97\xc5\xbeyje, Alytuje, Marijampol\xc4\x97je, K\xc4\x97dainiuose, Raseiniuose, Elektr\xc4\x97nuose, Palangoje ir Nidoje). Taip pat Kaukazo (Gruzijos Respublika) bei Himalaj\xc5\xb3 (Nepalas) kalnuose. Rungtyniauta 22 sporto \xc5\xa1ak\xc5\xb3 var\xc5\xbeybose, i\xc5\xa1 viso buvo akredituoti 6395 dalyviai, i\xc5\xa1 j\xc5\xb3 \xe2\x80\x93 3695 sportininkai ir j\xc5\xb3 treneriai i\xc5\xa1 12 pasaulio \xc5\xa1ali\xc5\xb3_NEWLINE_V PLS\xc5\xbd vyko 1995 m. liepos 30-rugpj\xc5\xab\xc4\x8dio 5 d. a\xc5\xa1tuoniuose Lietuvos mietuose ir rajonuose (Vilniuje, Kaune, Klaip\xc4\x97doje, Trakuose, \xc5\xa0iauliuose, Elektr\xc4\x97nuose, Alytuje, \xc5\xa0irvintose), Kanadoje vyko kaln\xc5\xb3 slidin\xc4\x97jimas. V PLS\xc5\xbd buvo akredituoti 6198 dalyviai, i\xc5\xa1 j\xc5\xb3 \xe2\x80\x93 4575 sportininkai ir j\xc5\xb3 treneriai i\xc5\xa1 16 valstybi\xc5\xb3._NEWLINE_II Lietuvos tautin\xc4\x97s olimpiada ir VI PLS\xc5\xbd vyko 1998 m. bir\xc5\xbeelio 23-30 d. Buvo akredituoti 4722 dalyviai, i\xc5\xa1 j\xc5\xb3 \xe2\x80\x93 1069 tautin\xc4\x97s olimpiados sportininkai ir j\xc5\xb3 treneriai, 1492 VI PLS\xc5\xbd sportininkai ir j\xc5\xb3 treneriai. Var\xc5\xbeybos vyko 10 Lietuvos miest\xc5\xb3 ir rajon\xc5\xb3._NEWLINE_VII PLS\xc5\xbd vyko 2005 m. bir\xc5\xbeelio 30-liepos 4 d. Vilniuje. VII PLS\xc5\xbd vyko 17-oje sporto \xc5\xa1ak\xc5\xb3. Taip pat 10 sporto \xc5\xa1ak\xc5\xb3 vyko parodomosios var\xc5\xbeybos. I\xc5\xa1 viso akredituoti 5138 dalyviai._NEWLINE_VIII PLS\xc5\xbd vyko 2009 m. bir\xc5\xbeelio 25\xe2\x80\x9328 d.Vilniuje. Vyko 26 sporto \xc5\xa1ak\xc5\xb3 var\xc5\xbeybos. Kaln\xc5\xb3 slidin\xc4\x97jimo var\xc5\xbeybos vyko JAV. Akredituotas 3161 dalyvis. Dalyvavo sportininkai i\xc5\xa1 16 \xc5\xa1ali\xc5\xb3._NEWLINE_IX PLS\xc5\xbd vyko 2013 m. bir\xc5\xbeelio 27\xe2\x80\x9330 d. Klaip\xc4\x97doje, kaln\xc5\xb3 slidin\xc4\x97jimo var\xc5\xbeybos \xe2\x80\x93 Australijoje. I\xc5\xa1kilmingas \xc5\xbeaidyni\xc5\xb3 atidarymas vyko bir\xc5\xbeelio 28 d. Klaip\xc4\x97dos \xe2\x80\x9e\xc5\xa0vyturio arenoje\xe2\x80\x9c \xc5\xbdaidyn\xc4\x97se dalyvavo apie 3000 dalyvi\xc5\xb3 \xe2\x80\x93 sportinink\xc5\xb3, treneri\xc5\xb3, delegacij\xc5\xb3 vadov\xc5\xb3 i\xc5\xa1 Lietuvos ir 20 kit\xc5\xb3 \xc5\xa1ali\xc5\xb3._NEWLINE_X PSL\xc5\xbd vyko Kaune 2017 m. bir\xc5\xbeelio 30-liepos 2 d. Kaln\xc5\xb3 slidin\xc4\x97jimo var\xc5\xbeybos buvo vykdomos Druskininkuose Snow arenoje, golfo \xe2\x80\x93 Sostini\xc5\xb3 golfo klube Elektr\xc4\x97n\xc5\xb3 savivaldyb\xc4\x97je. Dalyvavo 3818 sportinink\xc5\xb3.'